Een van Waterkloof-4 in ongelukLees ook: Tiedt se parool dalk in gedrang na ongeluk Reinach Tiedt. Foto: SAPA Reinach Tiedt, een van die sogenaamde Waterkloof-4, was Dinsdagmiddag in ŉ ongeluk in die ooste van Pretoria betrokke. Tiedt se pa, Chris, het aan die media bevestig sy seun was in ’n ongeluk, maar wou nie meer kommentaar lewer of oor sy toestand uitbrei nie. Frikkie Gous, ŉ woordvoerder van Lifemed-nooddienste, het gesê ŉ ongeluk het in Moreletapark plaasgevind. Twee voertuie was in die ongeluk betrokke. “Ek kan bevestig dat ons ŉ pasiënt in ŉ stabiele toestand na ŉ private hospitaal in Pretoria se middestad geneem het,” het Gous gesê. Hy het gesê weens pasiëntvertroulikheid mag die nooddienste nie die pasiënt se naam bekend maak nie. Emer-G-Med was ook op die toneel en het drie mense van die ander voertuig op die toneel behandel. Die bestuurder van die ander motor, Colette Lippold, het haar twee kinders by Laerskool Constantiapark gaan haal en was op pad na hul huis in Moreletta Park toe die ongeluk gebeur het. Natasha de Jager, Lippold se vriendin en kollega, het aan Maroela Media gesê Lippold het verskeie beserings opgedoen waaronder gebreekte ribbes,’n geskeurde ligament en beserings aan haar lewer. Sy word in die hoësorgeenheid van die Kloof-hospitaal in Pretoria-Oos behandel. Ao. Dave Miller, ŉ woordvoerder van die Garsfontein-polisie, het Donderdag aan Maroela Media bevestig daar was Dinsdagmiddag twee afsonderlike ongelukke in die omgewing. “Een ongeluk het omstreeks 14:15 op die hoek van Rubensteinweg en Peddiestraat plaasgevind. Die ander ongeluk het sowat ŉ uur later op die hoek van Blouhaakstraat en Solomon Mahlanguweg [Hans Strijdomweg] plaasgevind,” het Miller gesê. Hy het gesê die Garsfontein-polisie ondersoek in beide gevalle ŉ saak van roekelose en nalatige bestuur.